khistorydata/jeongjo-sjw-relations huggingface dataset:
정조 2년 · 목
敎曰。副提調持加減交濟湯入侍。○予曰。今朔則連有事故。闕講頗久。殊甚可悶。國榮曰。頻使開講好矣。予曰。堂上軍職受由下鄕之時。只有出去肅拜。無入來肅拜。雖過限。朝庭無察飭之事。此雖謬例。亦觀紀綱矣。國榮曰。軍職則未見入來肅拜者矣。予曰。無論軍職實職。除往還留七日。載在法典。而近來軍職下鄕。殆過數朔不上來。此不可不變通者矣。國榮曰。一番申飭好矣。予曰。從當下敎矣。予曰。嶺南設祭祈雨。已過一望。而未得一霈云。極爲悶慮。賑穀已盡於昨今兩年。還穀太半爲舊逋。廟堂之臣。別般講究然後。嶺民庶免顚連之患矣。國榮曰。他道若未免歉。則亦無移轉之穀。深切憂悶矣。
정조 2년 · 목
予曰。近因事故。次對久未爲之。廟謨其無積滯者乎。備局坐起連爲之乎。國榮曰。或至數三月而爲之矣。予曰。設置備局。專在於論確邊謨。講磨國事。逐日坐起於本司。五日一次登對。自是古例。而近來則初不坐起。旣無講論之事。故每値登對。只有大臣數擧條而已。其餘諸宰。默默而退。設置籌司之意焉在。良可慨然。國榮曰。臣亦方帶有司之任。只切慚悚。予曰。卿則長處闕中。雖欲參坐起。豈可容易乎。國榮曰。坐起一節。一番申飭好矣。
정조 2년 · 목
敎曰。副提調持加減交濟湯入侍。○予曰。近來武藝別監之新入者。身手及技藝。頗勝於前。果有申飭之效矣。國榮曰。聞訓將着實習藝。故此後則選入者漸勝云矣。予曰。近來掖隸。不敢作弊於閭巷間乎。國榮曰。一自嚴飭之後。卽悛舊習。無一作弊之事矣。予曰。卽見揀擇草記。則以七月八月。多日擇入。予意則以八月爲定好矣。國榮曰。八月定行。亦何妨乎。予曰。三揀擇後。當就別宮。以何處爲之則好乎。國榮曰。商量下敎好矣。予曰。册嬪時。當有正副使。以何品官爲之乎。國榮曰。正卿當爲正使。參判當爲副使云矣。予曰。歲歉民窮。國家大事稠疊。京外擧行之際。或慮撓民。是爲可悶。國榮曰。朝家曾已嚴飭。似無大段撓民之事矣。
정조 2년 · 목
予曰。左副今日則仕進乎。國榮曰。病勢難强云矣。予曰。然則姑鮮其職。以便調病好矣。予曰。臺啓中籍產事。逐日傳啓。益不忍聞。每以勿煩答之。而臺臣何不諒予之意。尙此瀆撓乎。國榮曰。罪關 宗社。旣伏王章。則職在執法。豈可以勿煩之批。遽停莫重之啓乎。此等事。付之於下。以重公議好矣。予曰。予非不知渠罪之罔赦。公法之至重。而渠旣伏法。則至於籍產一款。無所關係。似不當一味爭執矣。
정조 2년 · 강
遞承旨李鎭衡。以安聖彬代之。
정조 2년 · 목
因鎭衡牌招啓稟。敎以。許遞。前望單子入之。
정조 2년 · 강
以李勉基爲淸安縣監。李周憲爲河陽縣監。
정조 2년 · 목
敎曰。民事方殷。守令有闕代。口傳差出。
정조 2년 · 강
差下 實錄都廳郞廳。沈豊之宋煥喆洪明浩。
정조 2년 · 목
敎曰。副提調持加減交濟湯入侍。○予曰。連見諸道雨澤狀啓。則非但無一道浹洽處。頃者大雨。不得遍及於諸道。一天之下。雨澤之不均。誠可異也。國榮曰。前頭之憂。不少矣。予曰。外方頒賜續明義錄諺鮮。幾件印來乎。國榮曰。先以二百件印出矣。予曰。　實錄幾何爲之云乎。如是則實無訖役之日。堂上加出。合力纂修好矣。國榮曰。分年撰出。則事可易矣。予曰。總裁官以此變通好矣。國榮曰。有下敎然後。當爲擧行矣。予曰。庭試當於何時爲之乎。國榮曰。庭試初試。則謁 聖前爲之好矣。予曰。如是則兩科之間。日子甚近。似無窘速之患乎。國榮曰。鄕儒之滯京可悶矣。予曰。事勢似然。而會試當行於八月。揀擇嘉禮。似相値矣。國榮曰。擇日則似當分排磨鍊矣。予曰。自祔 廟以後。上號封園等大事連疊。嘉禮及科擧當前。經用之不足。已無可言。度支何以支用云耶。國榮曰。前頭大事。本曹則勢難全辦。不可不以某樣錢穀移來然後。似無苟艱之慮矣。予曰。或當大事。每待移劃。名曰掌財之府。而若是枵然。國計誠可憂悶矣。
정조 2년 · 강
命童蒙宋載義供辭勿施。
정조 2년 · 목
刑曹啓言。南部童蒙宋載義鳴鼓原情以爲。矣父翼彦。不幸名入於乙未榜中。抱冤含痛。恭俟處分。何幸不加罪罰。臺啓且停。伏乞特使矣父。與光緝對辨。快雪混被之冤。得比於最初區別八人之例云。請上裁。敎以。若此。則國法何所施乎。此供辭勿施
정조 2년 · 강
詣孝明殿。行禫祭。
정조 2년 · 목
具翼善冠淺澹圓領袍烏犀帶。乘輿出協陽門。入明政門。降輿入小次。少間。贊禮禮曹判書李景祜。前導。就版位。行俯伏哭四拜。權就小次。改具翼善冠黑圓領袍爲犀帶。還就版位俯伏哭四拜。詣盥洗位盥水。贊禮導。詣 靈座前。三上香。執瓚灌地。獻爵。大祝副應敎李在學。讀祝訖。降復位。亞獻官終獻官如初獻禮儀訖。俯伏哭行四拜。詣望燎位。望燎。禮畢。還詣小次。予曰。澴內時。孝明殿當展拜。百官行禮置之。改具冕服。詣 孝明殿就版位。行四拜禮訖。還詣小次。由明政門。入協陽門還內。
정조 2년 · 목
予曰。孝明殿　徽寧殿神輦。當次第移奉。　大王神贊。到明殿門後。　王后神贊。奉詣集禮門。待大王神輦出弘化門。　王后神輦卽爲隨後移奉事。預爲分付於都監。國榮曰。大駕出秪迎所後。當次第擧行矣。予曰。秪迎處所。設於何處乎。國榮曰。明政門外東邊爲之矣。予曰。時刻已屆。　孝明殿神輦移奉時。當爲奉審。承史待令於隆孝門外。侍衛整齊於賓陽門外事。分付。
정조 2년 · 강
詣明政門外。秪迎 神輦。隨詣 宗廟經宿。
정조 2년 · 목
具平天冠冕服。乘輿至明政門外幄次降輿。命禮房承旨孝普行進前曰。孝明殿神輦奉詣時。當躬臨。侍衛只堂上及雲寶劍隨入明政門內。餘皆待令於幄次前。乘輿由明政門。至建福殿門外降輿。詣 孝明殿版位行禮。陞詣 殿內。大祝及內侍奉出 神主。安於 神輦。予至 神輦前奉審。少頃 神輦進發。敎命 册寶彩輿前行。陪享功臣位板腰輿。隨後以行。乘輿隨 神輦。至明政門。外幄次降輿。　貞聖王后神輦至。就秪迎位秪迎。乘輦由弘化門。至 宗廟大門外降贊。予命大祝中使。奉出 神主奉安于幄次。出幄外入大次。少頃 眞宗大王。　孝純王后神輦至。就秪迎位秪迎。神輦至權安所。予詣 神輦前臨視。入幄內奉審。還入大次。仍具平天冠冕服。詣版位行望 廟禮。詣 廟內第一室奉審。次詣各 室奉審。出自第十二室門。至東門外。命承旨進前。予曰。過午後行省器。則必致窘速。仍行省器。予曰。當詣 永寧殿展拜矣。右議政徐命善曰。終日勞動。且將事在夜。伏願除禮還次焉。予曰。欲爲展拜矣。仍詣 永寧殿版位行禮。詣 殿內奉審。又詣 殿門外省器如儀。還詣大次。改具遠遊冠絳紗袍。仍詣 太廟幕次省牲。又詣 永寧殿省牲如儀訖。還至大次。藥房都提調徐命善。提調具允鈺。副提調洪國榮等進前。請御齋殿經宿。予曰。　先王古事。小子敢不從。諸承旨亦爲力請。不從。入大次經宿。予曰。祔謁時刻。以何時磨鍊乎。承旨李普行曰。見己卯前例。則以三更一點爲之矣。予曰。今番則當祔四廟。而且多儀節。祔謁時刻。依己卯例。三更一點爲之。而外儀以二更三點擧行。留門以初更三點擧行。予曰。禮房承旨進詣 太廟及 永寧殿典祀廳。祭物諸執事摘奸以來。予曰。　神輦幄次。都監堂郞輪回待令與否知入
정조 2년 · 강
遣承旨。詣 永祐園奉審。
정조 2년 · 목
予曰。逢此日。孺慕之痛。一倍罔極。國榮曰。　永祐園體貌。與他園自別。而當初守護軍分定。比他園最少。故向日 本園動駕時。以加出事仰奏。而蒙許矣。該曹以無文蹟。尙不擧行。從速下敎好矣。予曰。從當下敎。而非但守護軍之如此。火巢甚狹。殊無 寢園貌樣。當與禮官相議。稍廣其火巢矣。國榮曰。此當急時釐正者矣。
정조 2년 · 목
敎曰。副提調持加減交濟湯入侍。○予曰。騎士節目。已爲詳定乎。國榮曰。已與御將相議。以成節目矣。予曰。末部薦。作爲一哨乎。國榮曰然矣。予曰。宣薦之區處於禁軍。已是善變通。而末部薦。終無歸屬。故深以爲悶矣。卿果出意見。使許多武士。皆有歸屬。誠可幸也。然則都政時。初入仕別取才。不當爲之乎。國榮曰。騎士久勤。旣爲初入仕階梯。則初仕別取才。似不當爲之矣。予曰。久勤當爲幾年乎。國榮曰。可爲七八年。而其中若有別試射居首者。則不計年之近久。可爲首久勤矣。予曰。節目以此定式乎。國榮曰。此爲激勸之道。故節目添入矣。予曰。此亦甚好矣。予曰。騎士旣已變通。則末部薦前銜。竝付之乎。國榮曰。禁軍亦付宣薦前銜。此亦當付前銜矣。予曰。軍門大將。例有別備。而此是有名無實者。稱以別備。徒存會簿。乍留旋用。別備之意安在。誠可寒心。國榮曰。如有用餘。則錄入會簿。隨用還出。別無利益於朝家矣。予曰。卿之別備於本營者。今爲幾何。國榮曰。姑未知其數之幾何。而雖一石米一兩錢。大將應用之所餘者。盡數入置於庫中。而姑不犯用矣。予曰。頃聞鄭民始言。則卿之別備者。米爲數千餘石。錢爲數萬餘兩云。然否。國榮曰。幾可爲此數矣。予曰。卿之伯父西關別備。可爲十餘萬兩。以爲補於戶曹矣。卿又如是多數別備。靡卿叔侄。國用亦將何恃。國榮曰。臣叔侄受國厚恩。常懷圖報。以故臣叔方在腴藩。公私適用之外。盡歸公貨。故今番戶曹支用。專靠於西關云。甚可幸矣。予曰。今年許多都監。如非關西別備錢。則勢將苟艱矣。國榮曰然矣
정조 2년 · 강
掌令權坪疏陳母病乞遞。踏啓字。
정조 2년 · 목
予曰。　忌辰奄過。罔極之痛。尙何言哉。國榮曰。　惠慶宮 氣候。此時若何。予曰。昨今以後。　氣候頗有損節。誠爲焦悶矣。國榮曰。夏至將近。而一霈尙遲。民事去益罔涯矣。予曰。近日連有雨意。而尙不霈然。農事將未免愆期。民憂關心。寢不安食不甘。誠甚悶然矣。國榮曰。旱災孔酷。歲將飢荒。而廟堂之上。尙未講濟恤之第。事甚罔措矣。予曰。此月內若不雨。則不可不祈雨祭矣。
정조 2년 · 강
命建禮堂後苑守直中官拿問。
정조 2년 · 목
敎曰。罪名從當下敎。而建禮堂守直中官。後苑守直中宮。萬萬駭然。令該府拿處。
정조 2년 · 목
敎曰。副提調持加減交濟湯入侍。○予曰。騎士取才。何時當爲之乎。國榮曰。來月將欲爲之矣。予曰。取才規矩。何以爲之乎。國榮曰。一依禁軍取才規矩例爲之矣。予曰。麥農旣皆告歉。諸道必請加分。而朝家不得不許之。如此則今年還上。似無留儲者矣。國榮曰。嶺南外。似無時急處矣。予曰。嶺南則雖傾庫分給。民不離散則甚幸。而亦何可望也。予曰。漕運差使員連爲入來。今則稅般畢到乎。國榮曰。皆已到泊云矣。予曰。次對久未爲之。明日則公事必多矣。國榮曰。多有積滯之事云矣。予曰。爲官擇人。何官不然。而邊方重地。尤當審愼。如東萊義州。最是我國重地。如非人心竝行恩威者。則決不可任之矣。國榮曰。自古制邦之道。莫如得人矣。予曰然矣。而予則以爲。得人最難。人才不爲不多。而予無知人之明。故不能量才任職。此予所以尋常憂歎者也。國榮曰。量才任官。雖是難事。使人不備。最爲得人之要道。伏望深留意焉。予曰。卿言誠切當矣。
정조 2년 · 목
敎曰。左承旨徐有防許遞。
정조 2년 · 강
惠慶宮進服加味六君子湯。命五貼式。日次製入。
정조 2년 · 강
遞承旨申應顯。以兪恒柱鄭民始爲承旨。
정조 2년 · 목
敎曰。通政兪恒柱承旨除授。又敎曰。右承旨申應顯許遞。右尹鄭民始除授。牌招察任。
정조 2년 · 목
予曰。稅船畢到泊。戶判已爲點檢乎。國榮曰。今日始以點檢事出去云矣。國榮曰。臣方帶掌樂提擧之任。會同習樂。不得已進去。而宿衛重地。不敢擅離。何以爲之乎。予曰。暫爲往參。
정조 2년 · 목
領議政金尙喆曰。十五日之雨。猶未洽足云。可悶矣。予曰。不至祈雨之境耶。尙喆曰。祈雨則太過矣。予謂尙喆等曰。今番嘉禮。式遵 慈敎。而若設新宮房。則亦當有結數之擧。然自予御極以來。無一仁政惠澤之及於民者。而又出新宮房結數於八道。則又當貽弊於民邑。予意則雖一二結。勿定於各道。直自戶曹。計其結數之相當。劃給宮房。則似好。未知如何。尙喆等曰。若自戶曹直爲劃給。初無定結之擧。則民不知宮房之有無。而爲惠於民。實爲大矣。予曰。當此經費艱乏之日。亦不必張大定結。此亦從略爲之好矣。仍謂戶曹判書具允鈺曰。結數亦參酌爲之。而亦必從略爲之也。允鈺曰。此亦無可據之例。亦當考例參酌徑稟後。定數爲宜矣。從之。
정조 2년 · 강
許施濟州牧鮑作等六役變通之請。
정조 2년 · 목
領議政金尙喆啓言。濟州牧使黃最彦狀啓以爲。備陳本島鮑作等六苦役偏重難支之狀。其中平役廳。尤爲逋逃之藪。一入此廳。則旣有輕徭之別。又爲拔身之堦。次次推排。遽稱前將官。而又得減番米。除射講。故民皆願入。閒丁殆盡。所謂前將官冒入之類。一一按査。鮑作等六役元額。今已盡充。而此輩之汰降者。或不無圖免如前之弊。今若以各班除番之類。每年歲末都射講試才。取其才落。分充闕額。限一年立役。又以明年才落者。換舊遞新。定爲年年輪差之役。則一入無偏苦厭避之患。六役有恒久完實之效。而亦可爲武藝激勸之方。亟令攸司稟旨指揮爲請矣。避苦趨歇者。其所汰降之除。設或有渠輩稱冤。島民事勢。有不可不變通。而射講取才之策。可想守臣採取物情。積費商量。請依狀請擧行之意分付。從之。
정조 2년 · 강
命湖南戰兵船改槊改造。一依續典擧行。
정조 2년 · 목
領議政金尙喆啓言。全羅左水使李文德狀啓。盛陳船材難繼之狀。仍以爲嶺南戰兵船。則用鐵釘。故曾無改槊之例。乃至百朔後改造。而本道則限三十六朔。添本改槊。故每當限朔。則雖完固之船。不敢不改槊。螦傷之弊。雖云加於嶺南。間用鐵釘而改槊。則必無慮於五十餘朔之駕海。本營屬戰兵船改槊一款。通計閏朔。滿五十朔後。許令添木改槊。以爲撙節般材事。令廟堂稟處矣。諸道封山童濯之患。專由於造船之無節。誠非細慮。今此帥臣所請。實出奉公之意。而雖不退定年限。續典條旣申明。則當其限滿。察其當改不當。改勿拘年限。不請改造。惟在帥臣之盡心擧職。請一依續典擧行之意分付。敎以。旣有續典法令。不必更有更張之擧。只當如卿所奏。按而行之。而此後諸道。不有今番申令。但循近規。隨限改槊而已。則是可見不修擧之弊。此則自備局另加審察。切勿輕易許施可也。左議政鄭存謙曰。各道戰兵船改造改槊年限之當初酌定。法意深遠。有非輕議加減者。至於水軍節度之親審。限後猶完者之勿改。纖悉備具。不謂盛水不漏。而近來帥臣。不有法典。初不親自看審。只憑該鎭之報。吏校之言。雖其完固而不當改者。若其限滿。則循例論報。誠極寒心。若守舊法。則雖不更創新規。豈無撙節之益乎。此後則一依法典。帥臣必也親審。明知其不可不改然後。方可報聞。而如是申飭之後。有不當改而改者。則當該帥臣。隨現論罪。請以此嚴飭。敎以。卿言是矣。亦以此申飭。
정조 2년 · 강
命義州燒戶恤典。以會付耗穀分等題給。
정조 2년 · 목
領議政金尙喆啓言。平安監司洪樂純狀啓。枚擧義州府尹李命植牒呈以爲。本府民家失火。延燒爲三十二戶。從前失火民人處。有會付耗穀分等題給之例。今此義州失火民人等。考例施行事。請令廟堂稟旨分付矣。失火民人分等顧恤。請依狀請擧行之意分付。從之。
정조 2년 · 강
命祭酒宋德相加資。
정조 2년 · 목
領議政金尙喆啓言。崇奬遺逸。人君盛節。方當旌招之時。宜施優禮之典。祭酒宋德相。合有進秩之擧。敢達矣。敎以。特爲加資。
정조 2년 · 강
差下備局堂上李普行。
정조 2년 · 목
因領議政金尙喆所啓也。
정조 2년 · 강
命一名疏滯。申飭京外。
정조 2년 · 목
領議政金尙喆啓言。昨年以一名疏通事。特下絲綸。凡在聽聞。孰不感歎。而兩銓之臣。尙不能仰體奉行。至於外方。以其啓下節目之未及頒布。未及知朝家處分之如何。來聚洛下。必欲呼籲。閱月煩聒。聽聞怪駭。此非諸生若是自鳴。內而銓曹。外而列邑。苟能善爲疏滯。則處置得當。物情自可妥帖。請以此更爲申飭京外。敎以。所奏誠然。從之。
정조 2년 · 강
命漂民出送回咨撰出。轉致北京。
정조 2년 · 목
領議政金尙喆啓言。靈巖漂民出送事。禮部咨文出來矣。來頭節使。當有無方物謝表。而回咨。令槐院先爲撰出。定禁軍下送灣府。傳子鳳城將。請轉致北京。從之。
정조 2년 · 강
遞籌司有司堂上李徽之。
정조 2년 · 강
命未下直守令。催促發送。
정조 2년 · 강
命別撰咨文帶去。觀勢進呈。
정조 2년 · 목
右議政徐命善啓言。問安使行方物。雖有勿送之語。頃日旣承下敎。當爲措備以往。令該院別撰咨文於盛京禮部及北京禮部。竝與原咨文帶去兩件。請以爲觀勢進呈。從之。
정조 2년 · 강
延祐宮上 册印後。命展拜行祭。
정조 2년 · 목
禮曹判書李景祜啓言。　延祐宮上 諡封 園時。當有告由祭。而癸酉乙亥。封 園前一日。自都監陪進 册印。內入御覽後。仍爲受出。奉安宮中門外權安幄次。時至。參贊傳于尙傳。讀 册讀 印官。以宗親爲之。而今則至於祭官。皆以外朝愼差。則獨於讀 册官。不必以宗親爲之。自吏曹依祭官愼差例爲之乎。從之。敎以。上 册印後。當展拜行祭。伊日曉頭。趁動駕前。上 册印可也。
정조 2년 · 강
命揀擇年限捧單外許婚。
정조 2년 · 목
禮曹判書李景祜啓言。今此揀擇時。旣有年限禁婚之命。而外議或有不但年限之外。旣有禁婚之令。則私家婚禮之過行。或涉未安云。此亦然矣。貫籍不同李姓國戚之當身爲八寸親。　內殿同姓七寸親。異姓六寸親及父母未俱全者。依例不在捧單之中。在前亦有陳達許婚。故。敢達矣。敎以。皆令許婚。
정조 2년 · 강
命靑坡蘆原兩驛。各二十五石題給。
정조 2년 · 목
兵曹判書李徽之啓言。靑坡蘆原兩驛。本來凋殘。故在前幸行後。有惠廳米戶曹太五十石上下之例。或有各二十五石上下之例。今番依例請各二十五石題給。從之。
정조 2년 · 강
命嘉禮儀節。依世子嬪册封例爲之。
정조 2년 · 목
禮曹判書李景祜啓言。今番嘉禮時。當有納采等儀節。而旣有依公主例爲之之命矣。取考前例。則以宗親爲主人者。以有納采等復書故也。今番則事體自別。復書等節。非所可論。而此事他無可據之例。用世子嬪册封時敎文箋文例。則似無不可。請下詢大臣處之。予詢大臣。領議政金尙喆曰。禮判所達宜用世子嬪嘉禮時儀節云者。似爲穩當矣。左議政鄭存謙曰。禮判所達。固自有據矣。右議政徐命善曰。依禮判所達而擧行似好矣。從之。敎以。敎文箋文。似無不可之義。依此爲之。
정조 2년 · 강
命初揀擇。以八月十二日擧行。
정조 2년 · 목
禮曹啓言。初揀擇吉日。更爲推擇。則來七月十二十六二十二二十四二十六日。八月初三初四初七十二日俱吉云。以何日定行乎。敎以。八月十二日擧行。
정조 2년 · 강
命庭試。以八月初擇入。
정조 2년 · 목
因禮曹啓稟。敎以。以八月初擇入。初試以謁 聖前後擇入。
정조 2년 · 강
加差 實錄都廳堂上李在簡李普行柳戇李秉模。
정조 2년 · 강
命嬪御儀衛。依別單書下擧行。
정조 2년 · 목
弘文館啓言。取考大明集禮及兵曹謄錄。其中皇妃太子妃鹵簿及嬪宮儀仗。別單書入。而至於嬪御封爵時儀仗。他無可據。惟在聖明參酌裁定。敎以。皇朝之禮。太子妃儀衛。與皇妃同。唐制。太子妃儀衛。與皇妃大略相同。今此嬪儀衛定式之時。當參以古禮。又倣我朝士夫嬪御謄錄爲之。而予意則雖有皇朝及唐之已例。直與世子嬪同其儀衛。似有如何者。旣以此意。問于大臣該堂。折衷今古之制。別單書下。其令依此擧行。士夫嬪外。品卑士夫嬪御。亦當依古禮。凡係儀衛。別無磨鍊之事。亦令以此該曹知悉。載諸謄錄。古禮以宮人爲後庭。則所生雖有東宮。而陞爵爲嬪。不得用士夫嬪儀衛。亦不得用士夫淑儀威儀。此我朝家法也。予之過慮在於此。後宮人後庭之爲嬪者。藉其所生。妄生希覬之意。嬪之儀衛。雖不僭用。淑儀威儀。則以其簡率之致。不無僭用之弊。若此則名分紊而禮制壞矣。士夫嬪之儀衛。自禮兵曹擧行者。有此受敎。則可無僭用之慮。而至於士夫淑儀威儀。卽今襲謬通行之事也。國法非士夫淑儀。大君夫人及公主。則轎軍不得用司僕軍。前導又不得用忠贊衛部將等名色。挽近雖非士夫淑儀。亦非公主。若値大禮。則皆用此等威儀。甚非法意。以此分付該曹。載之受敎。亦令該寺知悉。至於郡主。則名號雖不定。在於尊禮之道。豈忍慳惜公主之例。郡主威儀。則有特敎時。司僕轎軍。支架。忠贊衛。依例擧行事。一體申明分付。俾無如前紊亂之弊。
정조 2년 · 목
敎曰。政事當日爲之。判義禁待下批牌招察任。滯囚可悶。趁卽開坐捧供。
정조 2년 · 강
遞兵曹參判邊得讓。
정조 2년 · 목
敎曰。呈辭參判許遞。今日政差出。
정조 2년 · 강
有政。吏曹判書李重祜。兵曹判書李徽之進。
정조 2년 · 목
以林濟遠爲副修撰。李徽之爲判義禁。沈興永爲龍仁縣令。李普行爲禮曹參判。尹坊爲兵曹參判。宋德相爲漢城右尹。李普行爲副總管。
정조 2년 · 목
敎曰。副提調持加減交濟湯入侍。○予曰。今日習樂。三年後初也。淸濁節操。其或成樣否。國榮曰。略試雜技。則頗有可觀者矣。予曰。臺諫入侍。所懷後退。而又爲合辭。一啓再啓。鎭日不止。則誠爲苦悶矣。國榮曰。臺諫伏閤。則百官當爲庭請。如是則朝廷頗紛擾矣。予曰。今日三司沫血之誠。殊甚可尙。而前後臺批。已悉予意。則何不體予之意。而若是煩聒乎。國榮曰。此賊不死。則爲今日臣子者。豈可伈伈泄泄。與君讎共戴一天乎。殿下特以小不忍之心。牢拒公議。尙今靳允。反以合辭大論。曰以煩聒。臣實不能無憾也。予曰。予豈不知臺請之至宜。而予之靳允。亦有意焉。決不當輕易允許矣。國榮曰。國賊未討。則國勢尙危。是爲最可憂懼者矣。
정조 2년 · 강
給旌義縣渰戶恤典。
정조 2년 · 목
濟州防禦使黃最彦。以旌義縣寺奴趙發等渰死馳啓。敎以。令本道恤典擧行。
정조 2년 · 강
遣承旨。詣 健元陵奉審。局內 諸陵一體奉審。
정조 2년 · 목
予曰。嬪御儀衛之定制。果爲適當乎。國榮曰。實爲少無踰制之事矣。予曰。此是無例之事。故若欲盛備其儀。則不無僭用之慮。若欲簡率其儀。則或嫌與後宮爲嬪者相等。恐有紊亂之弊。特爲書下別單矣。國榮曰。聖慮所及。罔不得宜矣。予曰。大典所載後宮淑儀田結爲八百結。士夫嬪御。則必加於此數矣。嘉禮後定外宮。則當給截受。予意則初不以田結分定。計一宮一年之所入。自戶曹計給甚好。卿意何如。國榮曰。如是則事甚便好矣。予曰。更與戶判相議爲之矣。國榮曰。右承旨吳載紹。非但有身病。又有親病。難責夙夜之任矣。予曰。然則當許解其職矣。
정조 2년 · 강
重推 實錄堂上李在簡李普行柳戇李秉模。
정조 2년 · 목
敎曰。昨日賓筵。　實錄堂上之特命加啓下者。卽是重文事之意也。新差堂上。尙不出肅。無意行公。事體所在。極爲寒心。同知 實錄事李在簡李普行。修撰官柳戇李秉模。一竝從重推考。奉命出去外諸堂上。牌招察任。使卽竝力纂修之意。自政院另加嚴飭分付。
정조 2년 · 강
三司合啓。請亟賜允許。賜批不允。大司憲吳載純。大司諫金履素。司諫呂善亨。持平申應淵。校理嚴思晚。副校理黃昇源李泰永。正言洪文泳。修撰洪明浩姜忱。副修撰南鶴聞林濟遠。
정조 2년 · 목
合啓以爲。臣等辭拙誠淺。再次陳籲。兪音尙閟。嗚呼。此賊之罪。尙忍言哉。無君之心。禍國之計。擢其髮而難贖。臣等誠未知殿下所以至今容貸者。何所顧藉愛惜乎。天神之所共殛。國人之所共誅。伏乞亟賜允許焉。再啓以爲。噫殿下所以不忍加誅於此賊者。以其私恩也。臣等所以必欲致討於此賊者。以其大義也。雖以向日事言之。罪關 宗社。而殿下割私而斷之以法。顧今此賊。爲諸逆之窩窟。而禍根未艾。亂本尙在。則臣等所以苦口力爭而不知止者也。伏乞快正邦憲焉。幷不允。
정조 2년 · 강
遞承旨吳載紹。
정조 2년 · 목
敎曰。右承旨吳載紹許遞。政官牌招開政。
정조 2년 · 강
有政。吏曹判書李重祜。參判徐浩修。參議李義翊進。
정조 2년 · 목
以金履素爲承旨。尹行晉爲掌令。李義福爲敦寧參奉。金明鎭爲 元陵參奉。黃昌源爲假監役。朴麟柱爲 崇靈殿參奉。義福以下。竝初仕也。
정조 2년 · 강
召見禮曹參判李普行于誠正閣。
정조 2년 · 목
予曰。江華　長寧殿有頉處。禮判當爲奉審。而禮判年老。故特遣卿。卿進詣奉審。而至於鋪陳等物。可改處則可以修改。而至於 影幀。事體甚重。　影幀下段橫軸。雖或有拭洗處。此則不可輕易修改。先以形止狀啓可也。除朝辭往來也。
정조 2년 · 강
命禮曹參判李普行。詣 長寧殿奉審。
정조 2년 · 목
敎曰。禮堂旣承下敎。除朝辭。進詣 長寧殿奉審。形止卽爲狀聞。　影幀下段橫軸所塗處。如可拭洗者。其在重其事之道。不可修改。以此知悉。使卽上來。
정조 2년 · 목
敎曰。副提調持加減交濟湯入侍。○予曰。卽見沁留狀啓。則 長寧殿內有頉云。故將使禮堂奉審。而不勝驚訝矣。國榮曰。莫重之地。有此頉處。此必是鳥鼠之屬。或入於窓隙。作此不潔之事矣。予曰。以狀辭觀之。則褥席當爲改鋪矣。國榮曰。　影幀下段。亦有所塗者云。此亦奉審後。商量爲之矣。予曰。此則修改甚難。如可拭洗而無痕則好矣。國榮曰。若不至修改則甚幸矣。予曰。李普行 實錄兼銜。不爲謝恩而出。而政院不爲察推。每待自上下敎而爲之。誠爲寒心矣。國榮曰。政院擧行甚煩故。每有後事之弊矣。予曰。三司連日煩聒。殊甚可悶矣。國榮曰。若賜允從。則卽當退去。何憂煩聒乎。
정조 2년 · 강
遣承旨。詣 延祐宮摘奸。
정조 2년 · 목
敎曰。右承旨馳詣 延祐宮。床卓欌帳塗灰等物陳設修補。摘奸以來。
정조 2년 · 목
予曰。　先王朝每以粢盛之穀爲重。時有親臨觀刈之事。予之曾所仰覩者。大麥今已成熟云。予欲繼述行之。而方今旱災若此。民憂方急。此時郊行。似有貽弊之端。何以則爲好耶。國榮曰。遇災修省之時。不無張大之慮。商量爲之好矣。予曰。初意則制畢後初行之事。故欲爲之矣。聞卿之言。果是矣。國榮曰。待秋農之豐登。一番擧行好矣。予曰。古例則朝參取稟。每朔朔朝爲之。而今日問之。則只以正朝提稟之例來稟。政院殊不知古例而然也。國榮曰。此後每朔提稟事。定式於本院好矣。予曰無妨矣。
정조 2년 · 강
命東籍田麥攝刈。
정조 2년 · 목
奉常寺啓言。東籍親耕田所種大麥。今五月晦間。當爲成熟。敎以。其在重粢盛之道。豈不躬臨觀刈。見今旱氣太甚。方切修省。此等應行之禮。猶涉逸豫。而他穀登場。惟是企望。今番則攝刈。
정조 2년 · 강
遞承旨金履素。以林蓍喆代之。
정조 2년 · 목
敎曰。右副承旨金履素許遞。又敎曰。兵曹參知林蓍喆。承旨除授。
정조 2년 · 강
頒明義錄續篇諺解。
정조 2년 · 목
敎曰。明義錄原續篇之眞諺編緝。付之剞劂。命頒中外者。予意豈但在於俾我臣庶。知沬血飮泣之義而已也。誠使一部明義之篇。欲作我東之春秋。而龍蛇之化赤子。亦未必不由於此也。宜使愚夫愚婦。皆令曉然知之可矣。明義錄原篇及續篇。京外東西班文武諸臣。幾皆頒賜。而新印續篇諺解。吏兵曹單子中點下。東班京官文蔭武臣二品以上及文臣侍從以上予百三員。西班京官文臣堂上侍從以上及武臣二品以上一百二十二員。皆令安寶頒賜。各司頒賜件。則一依別單書下。亦令安寶頒賜。且念欲其曉譬。則軍民宜先。平市提調旣承下敎。自當廣印分給。而五軍門及兵曹。亦爲自其營各各廣印。趁卽分頒於將官校隸軍伍。擧行形止草記以聞事。申明分付。外方則續篇及諺解各一本。自政院安寶頒賜諸道監營及兵水營。各令自其營印板。依欽恤典則例。分賜管下都事虞侯守令察訪邊將營將別將權管等處。以爲遍及之地。務從廣布事。下諭于諸道監兵水使處。京畿及兩都。亦依典則例。竝與管下件。自政院頒布事。該房知悉。又敎曰。續明義錄諺解各司頒賜件。則奎章閣。宿衛所。政院。五處史閣。五上司。六曹。兩司。五軍門。成均館。四學。漢城府。五部。弘文藝文校書等館。義禁儀賓都總等府。承文通禮尙瑞尙衣司饔內醫訓鍊掌樂司譯等院。扈衛左右捕盜別軍職宣傳官武兼五衛將部將守門將禁軍忠壯忠翊宣惠等廳。奉常宗簿司僕軍器內資內贍司導禮賓等寺。　廟社及平市掌苑司圃典牲造紙惠民活人等署。及典獄瓦署典設備邊司義盈長興及氷庫觀象軍資濟用司宰繕工典醫等監。安寶各頒一件。京畿及兩都則監司水使留守守令邊將察訪經歷敎授等處。各頒一件。
정조 2년 · 목
敎曰。聲音之關於治道大矣。雅頌之音作而風化正。嘄噭之音作而士氣奮。鄭衛之音作而民志宕。夫樂者。音之所自起也。生於心而形於聲。善惡隨感而動。故 先王愼所以感之。務得其正。用各有所。用之於 宗廟。用之於朝廷。用之於軍旅。噫朱絃疏越。一唱而三歎。肅雍知鳴。　先祖是聽者。宗廟之樂也。合守拊鼓。始文而亂武。修身及家。平均天下者。朝廷之樂也。致右憲左。六成而復綴。總于山立。發揚蹈厲者。軍旅之樂也。然語其至也。樂之敎。不在於音律之末。及乎後世。禮崩樂壞。旣失其本。又不治其末。以至聲音節奏之間。噍殺而不長。綴乖詘信之際。淫哇而不正。如是而安能詠歎淫液。有遲之遲而又久之美耶。予雅不好聲樂。未嘗講究乎鍾律尺度。雅頌之正音。雖不可議擬於今日。而今樂之由古樂。亦不過尋聲而求諸音。由音而求諸心也。今若變促爲緩。更急以舒。則可免衰世之音也。玆當三年不爲之餘。宜求四方日聞之道。凡我掌樂之官。肄其嘽緩之節。祛其惉懘之操。毋近奸聲。以復和音。含章韶簫之美。大夏大武之盛。尙矣。亦庶幾渢渢乎有永世之音。可以追蹤我 英廟啓佑後人之意。於萬斯年之休。亶在是歟。亶在是歟。噫樂之補。豈少也哉。以此傳敎。分付該院及軍門。法樂軍樂。使之依此董飭。仍令揭諸院壁。以爲永久遵行之地事。其各知悉。
정조 2년 · 강
三司合啓。請速降允兪。賜批不允。大司憲吳載純。司諫呂善亨。持乎申應淵。校理嚴思晚。副校理黃昇源李泰永。正言洪文泳。修撰洪明浩姜忱。副修撰南鶴聞林濟遠。
정조 2년 · 목
合啓以爲。若使此賊。有一分可赦之端。則臣等何必屢事瀆擾。得請乃已也。蓋其罪貫惡盈。鬼誅神殛。同仇之心。根於秉彝。則此賊未殲之前。惟當沫血飮泣。以死爭執而已。伏願速降允兪。再啓以爲。夫明義錄中。諸賊之窩窟根柢。卽此賊是已。欲明春秋大義。則惟宜先誅此賊。以正邦憲。而殿下牽拘小恩。持疑不斷。然則明義一書。其爲紙上之空言。烏在其明春秋之大義也哉。伏乞快允臣等之請。竝不允。
정조 2년 · 목
敎曰。副提調持加減交濟湯入侍。○予曰。近來樂制崩壞。音律囂亂。淸濁高低。緩急催舒。全無秩序。徒尙錯雜。衰世之像。可以推知。及此一初之時。若不釐正樂制。則有欠於和神人正風俗之道。故略以數語。書示掌樂之臣。卿亦該院之一提擧。殊與諸僚。搜訪古制。參以今樂。小變囂灕之習。則或補於世道矣。國榮曰。今雖欲釐正。臣等全昧於古樂今樂之別。治世衰世之音。將何以釐革敎導乎。予曰。悶旱修省之時。三司之鎭日合辭。亦可悶矣。國榮曰。雖當修省之時。三司沐浴之擧。豈可暫弛乎。予曰。聞司宰監貢人。與新舊貢人相訟云。何事也。國榮曰。乾秀魚貢物。曾以革罷矣。其後以六包魚卵醢進排貢價。依供上數上下。故舊貢人子孫。渠欲受價進排。而新貢人不欲與之。故以此相訟云矣。予曰。當初乾秀魚之貢。無端革罷。則舊貢人輩。許多財物之消融。終涉至冤。其子孫之欲爲受價進排。無或怪矣。此等事。備局不必持難。而當給舊貢人子孫矣。國榮曰。此大利所關。故新貢人至死不給云矣。
정조 2년 · 강
召見戶判具允鈺于誠正閣。
정조 2년 · 목
予曰。今番之嘉禮。時無可據之例。故事多難便之端矣。卿其考準古例。參酌新式。作爲定例。則誠好矣。允鈺曰。若作爲定式則好矣。予曰。別宮以何處爲之乎。允鈺曰。姑未定之矣。予曰。前後謄錄中。淸衍郡主時謄錄。最爲詳備。依此中參酌加減爲之似好矣。國婚定例。亦多疏忽。今番則更爲釐正。竝與今番儀節而詳載則好矣。允鈺曰。不可不釐正矣。予曰。今番則凡諸經費。宜十分減削。務爲從略可也。
정조 2년 · 목
國榮曰。續明義錄諺解。旣已下送於諸道。則原篇諺解。亦爲下送。同爲刊布好矣。予曰然矣。原續通見然後。可知本末矣。國榮曰。原篇諺解。尙未頒布。更爲印出後。同爲頒布好矣。予曰。然則從速印出事分付。
정조 2년 · 강
命庭試文科初試取人。更考謄錄。
정조 2년 · 목
禮曹。以今此合九慶庭試文科初試。取幾人啓稟。敎以。取考久遠謄錄。更爲草記。
정조 2년 · 강
修撰姜忱陳疏乞郡。批下該曹稟處。
정조 2년 · 강
持平李洪載上疏辭職。賜批。
정조 2년 · 목
疏略曰。目今第一急務。莫過於明義理嚴懲討。而合辭經年。王章未伸。君讎國賊。殘滅無期。臣居是職。旣不能碎首力爭。期伸邦憲。是豈臣子誓不共戴之義哉。間又堂箚陳疏。雖非專指臣者。實無抗顏仍冒也。且臣之偏母。素抱貞疾。添暑兼發。轉側須人。臣方扶將。萬無離捨之勢。伏乞亟許鐫改。批以。所陳處分。意豈不在。爾其勿辭察職。
정조 2년 · 강
行晝講于煕政堂。特進官洪樂性。知事鄭光漢。參贊官林蓍喆。侍讀官嚴思晚。檢討官姜忱。宗臣河恩君垙。武臣副護軍李顯宅。大司憲吳載純。司諫呂善亨。掌令尹行晉。持平申應淵。校理黃昇源李泰永。正言嚴思憲洪文泳。修撰洪明浩南鶴聞。記事官鄭東浚徐龍輔金勉柱。淸安縣監李勉基。河陽縣監李周憲。
정조 2년 · 목
講論語。○命臺諫進前。載純等曰。臣等鎭日叫閽。例批連下。此賊之千凶萬惡。非但殿下之罪人。實是 先大王之罪人。　宗社之罪人也。殿下雖欲以私恩曲加容貸。其於 先王 宗社之罪人何哉。及至尊賢閣日記頒下之後。窮凶極惡之狀。畢露無餘。爲今日臣子者。孰不腐心痛骨。誓不與此賊俱生。而尙今不許。臣等誠莫曉聖意之攸在也。伏乞特允臣等之請焉。予曰。靳允豈無意。蓍喆曰。載純等傳啓之時。有違格例。請推考。從之。載純等曰。及登前席。多有做錯。此莫非臣昏謬之致。何敢一刻晏然於臺次乎。請命遞斥臣等之職。批以。勿辭。命守令進前。予詢職姓名履歷及七事訖。命退。
정조 2년 · 강
遞禮曹參判李普行。參議李敬養。以徐浩修爲禮曹參判。中批也。
정조 2년 · 목
敎曰。節目有博考事。禮曹堂上不可不備。奉命在外參判及呈辭參議許遞。吏曹參判徐浩修。禮曹參判除授。臺諫守令有窠。政官牌招開政。
정조 2년 · 강
許施嶺南留庫穀加分之請。
정조 2년 · 목
備局啓言。卽見慶尙監司李性源狀啓。則以爲。見今旱暵孔酷。改播種糧。實無變通。勿論三等邑。留庫還穀中。限三分一。更許加分事爲請矣。賑餘麥農告歉。民事不可不念。而所請三分一。似或過多。以四分一更許加分。請量宜擧行之意分付。允之。
정조 2년 · 강
召見開城留守兪彥鎬于誠正閣。
정조 2년 · 목
予曰。每欲召見而未果矣。　實錄廳纂修之役。今爲幾何。彥鎬曰。自數日前始役。而告訖無期。是可悶矣。予曰。本府都試。已爲畢試乎。都試幾日乃畢乎。彥鎬曰。十餘日乃可畢矣。予曰。卿有老親。每陳懇下去。在卿私情。不得不然。而 實錄廳事。一時爲急。須從近上來也。
정조 2년 · 강
減下 實錄都廳郞廳趙時偉金宇鎭。差下朴天衡李泰永。
정조 2년 · 강
有政。吏曹判書李重祜。參議李義翊進。
정조 2년 · 목
以徐有慶爲大司諫。朴淳命爲 景慕宮守奉官。徐琢修爲義城縣令。淳命。初任也。
정조 2년 · 강
召見奉審禮堂李普行于誠正閣。
정조 2년 · 목
予曰。　長寧殿有頉處。果不至修改乎。普行曰。別無修改處。而 影幀。軸下縇上一寸許。略有微痕。故乍拭卽無痕。予曰。初則意謂大段修改。今聞卿言。實爲多幸矣。普行曰。大抵　本殿奉審。每於未明。燃燭爲之。故不無疏漏之歎。此後則以已明後奉審定式。則似好矣。
정조 2년 · 강
長寧殿焚香。命依京都 眞殿例定式。
정조 2년 · 목
敎曰。聞此奉審宰臣所奏。　本殿焚香。例於未明前燃燭擧行云。此後依京都所奉 眞殿例。日高後焚香事定式。下諭于本都留守處。　慶基殿所奉 御容焚香時刻。或如江都。則日高後焚香奉審。亦依此敎擧行之意。一體下諭于全羅監司處。
정조 2년 · 목
敎曰。副提調持加減交濟湯入侍。○予曰。旱炎若此。雨意漠然。而農期漸愆。此將何爲。國榮曰。聞外間所聞。則民間方遑遑云矣。予曰。如是而又爲失稔。則許多蒼生。何以接濟。此莫非予德薄而然也。祈雨祭非久當始。而欲爲求言。卿意何如。國榮曰。其在修省自責之道。頒下綸音。以聞民瘼國弊好矣。予曰。聞奉審禮堂言。則有頉處。以紬拭去後無痕云。甚幸。國榮曰。誠甚多幸矣。予曰。聞朔望焚香時。每於未明。燃燭開門。故簷鳥見火光。投入隱匿。有此染汚之事云。故日高時焚香事傳敎矣。國榮曰。以此定式好矣。予曰。嶺南之此時加分之請。可知民事之急迫矣。廟堂以四分一許之。無或不足乎。國榮曰。以今旱災觀之。則秋農之豐歉。未可豫料。傾庫出給。亦涉重難矣。
정조 2년 · 강
命幼學崔宗伯推問。
정조 2년 · 목
兵曹啓言。公州居幼學崔宗伯。自敦化西挾門入來。鳴申聞鼓。請下該曹推問。允之。
정조 2년 · 강
給平壤府渰囕戶。信川郡燒戶恤典。
정조 2년 · 목
平安監司洪樂純。以平壤等邑居船人金泗弼等渰死囕死馳啓。敎以。令本道恤典擧行。黃海監司李德英。以信川郡居沈有天家失火馳啓。敎以。爲先恤典。自本道擧行。狀請褒奬事。亦令該曹回啓稟處。
정조 2년 · 강
命時囚具彛錫嚴覈。金載厚定配。
정조 2년 · 목
義禁府啓言。前參奉具彛錫私施周牢罪。請刑推得情。敎以。所供全事掩諱。極其駭悖。身爲朝官。私施惡刑之罪。不可不嚴加懲勵。以渠發明之說。有難取信。嚴問口招。刑推則姑不依允。若不直招。當依啓目加刑取服。以此添問目嚴覈得情。又啓言。時囚罪人金載厚。功減一等。杖一百收贖。告身盡行追奪。茂長縣徒三年定配。請押送配所。允之
정조 2년 · 목
予曰。臺諫玉堂。旣知懲討之急。而一味違牌。抑何義意。國榮曰。旣已引嫌。則雖命出仕。一番違牌。以伸廉隅。斷不可已矣。予曰。一次違牌。事勢似然矣。予曰。左承旨吏參之通。雖是早晚間事。而陞資屬耳。又通亞銓。有若驟陞者然。心切惜之也。國榮曰。已經三銓。則亞銓雖是例陞。而聖敎專出於愛惜之意。在渠尤極感祝矣。
정조 2년 · 강
召見禮曹判書李景祜。參判徐浩修于誠正閣。
정조 2년 · 목
予曰。嘉禮時。有可議事。故召卿等矣。予曰。采幣則當用公主之例。而至以唐宋貴妃儀節傍照言之。其制不一。唐宋各異。惟當參酌裁定爲之。而至於我國。別無可據之例。不可不一番講定矣。景祜曰。考見大明集禮。則今番嘉禮時。印册亦當有之矣。予曰。册則似當爲之。而至於印。則宮中本有圖署。此與印無異矣。然亦不可不詳細議定。卿等更爲博考。就議大臣議定可也。
정조 2년 · 목
敎曰。副提調持加減交濟湯入侍。○予曰。　實錄。廳役事。近來則差實云乎。國榮曰。果爲差實云矣。予曰。八堂上若分受纂修。則今年內。庶可畢役乎。國榮曰。今年內似難畢役矣。予曰。雨意杳然。祈雨祭從速設行好矣。國榮曰。姑觀今明日爲之好矣。予曰。俄者禮判入侍。問其淑儀嘉禮時敎命有無。則對以初無敎命。又無謄錄之載錄者云。故心甚訝之矣。俄見戶曹謄錄。則有敎命函。旣有敎命所盛之函。則其敎命之有。推可知矣。禮曹謄錄。極甚疏漏矣。國榮曰。國有大事。若欲考閱前例。則實無可據之交跡。極爲悶事。予曰。禮議之引嫌。似過矣予曰。禮曹判書參判博考後。與參議同爲入侍事。分付。國榮曰。向日金履素。與右副有世嫌。因此遞去。故以此引嫌矣。予曰。金履素旣因此遞去。則右副亦當爲引矣。予曰。集春門傍官城頹圮處把守。當待草記啓下。發軍擧行。而草記未下之前。任自把守。兵曹擧行。何其徑庭也。國榮曰。宮城把守。不可暫曠。故一邊草記。一邊把守云矣。
정조 2년 · 목
予曰。三司諸臣。旣知沫血爲急。則以一時做錯。因以爲引。太不誠實矣。國榮曰。終始爲引。似涉過矣。予曰。以玉堂之不爲入來。晝講不得爲之。此豈國體乎。國榮曰。闕講可悶矣。
정조 2년 · 목
予曰。今番嘉禮。裁酌古今。參以時宜。務從節省爲之。而自上雖如是申飭。至於廛人貢人等處。難保其無弊。卿其各別廉察。無使小民呼冤之弊。大抵今此嘉禮。寔出於奉承 慈敎。而若或有一半分貽弊之端。則是豈小子奉承之道乎。今日之召卿。欲以此事。更爲飭諭而然也。卿其各別操節。無使中間操縱。以爲貽弊之端也。雖掖屬宮屬。若有作挐之弊。則便卽隨聞論罪。
정조 2년 · 강
命三司諸臣。竝削仕板。
정조 2년 · 목
敎曰。今日三司。知紀綱乎。知臣分乎。所謂沫血請討者。何等大事。則一時做錯。元無可嫌。一違再違。有若遭彈者然。必以圖遞爲期。若使請討之擧。果有誠實底意。則設有大難安之端。先公後私可也。豈可因一些少之失體。若難冒之鐵限乎。較諸數昨之鎭日合辭之意。則不啻相反。下旣無實如此。欲望其君之孚感。不亦難乎。三司諸臣。一竝削去仕板。
정조 2년 · 목
予曰。俄者三司削職事何如。國榮曰。處分允當矣。予曰。傳敎已言之。而以鎭日合辭之意。豈可爲嫌於些少之失體。以必遞爲期。以外面看之。則有若藉此而圖免。其爲不誠。推可知矣。國榮曰。引其小嫌。良可慨然矣。予曰。惠民署貢價。一年應下爲幾何。國榮曰。聞一年上下。爲八千石云矣。予曰。惠民署無實效於民。而徒費貢價。此等司革罷無妨矣。國榮曰。今不可猝然罷之矣。
정조 2년 · 강
命時囚金尙鉉勘配。
정조 2년 · 목
義禁府啓言。時囚罪人金尙鉉。告身盡行追奪。又五年禁錮。樂安郡徒三年定配。請押送配。所允之。
정조 2년 · 목
予曰。武藝別監夏等試射。尙未爲之。故今日欲爲之。而旱災若此。雖是應行試藝。實無景況矣。國榮曰。分等試藝。關係旣緊。今不可以旱災爲停廢矣。予曰。連見諸道雨澤狀啓。則通八道一向暵乾。荐飢之元元。罄竭之國儲。將何爲哉。國榮曰。前頭事誠罔涯矣。予曰。諸道皆設祈雨祭。京中祈雨祭。當從近擧行矣。國榮曰。一兩日內設行好矣。
정조 2년 · 강
御春塘臺。行武藝廳夏等技藝。
정조 2년 · 목
自內詣春塘臺。行武藝廳技藝。仍頒賞。
정조 2년 · 강
遞承旨安聖彬。
정조 2년 · 목
敎曰。　延祐宮册印內入及上 册印時。當以都廳進去。左副承旨安聖彬本職。今姑許遞。
정조 2년 · 강
命放未放回啓。明日內爲之。
정조 2년 · 목
敎曰。放未放回啓。明日內爲之。遠道旣到。而近道尙有未來者。使之催促。
정조 2년 · 목
敎曰。副提調持加減交濟湯入侍。○予曰。成龍錫事。細考其文案。則終有可疑處。許采致命時。龜錫龍錫同時下手。則兩漢固當同爲償命。而不此之爲。龜錫則決配。獨龍錫置之死地。手犯旣無差等。則豈可一配一殺乎。龍錫之呼冤。不是異事矣。國榮曰。果是疑案矣。予曰。予意則龍錫。法當減死矣。
정조 2년 · 목
予曰。喬桐水使所請取耗事。果何如。國榮曰。此自前已行之事矣。予曰。濟州灰鰒進上。浦漢之爲弊滋甚。此等進上。無甚關緊。永爲除減好矣。國榮曰。若除此弊。則濟州浦民。可以支保矣。
정조 2년 · 목
予曰。久旱之餘。今日則頗有雨意。誠爲幸矣。領議政金尙喆等曰。爲民事大幸矣。尙喆曰。近日則連命法講。雖召對。勿爲間斷。是臣區區之望也。予曰。欲觀數日。設行祈雨祭宜矣。當此悶旱之時。至如今番陳賀。亦近文具。其在修誠之道。勿爲可也。而退定無妨矣。尙喆曰。雖曰修誠之時。陳賀則亦不可廢矣。予曰。濟州灰鰒。便是無用之物。而浦民之弊。則不可勝言。每欲下敎而未果矣。尙喆曰。此爲濟州之一大弊。今此下敎。不勝欽仰矣。
정조 2년 · 강
命豐德府客舍修改物力。儲置米中劃給補用。
정조 2년 · 목
領議政金尙喆啓言。京畿監司鄭尙淳狀啓。枚擧豐德府使尹守仁牒呈。以爲本府客舍。年久毀破。勢將及時修改。所入物力。從長區劃事。令廟堂稟處矣。修改客舍。勢所不己。本道常賑儲置米中。二十石依例劃給。請以爲補用之地。從之。
정조 2년 · 강
命喬桐縣。常賑租盡分取耗。
정조 2년 · 목
領議政金尙喆啓言。京畿水使洪秀輔狀啓以爲。本營債錢蠲減之後。軍需公用。拮據無策。本縣所在常賑租四千石。每年盡分。全耗取用。畿海兩道加劃常賑租五六千石。如例取耗。則造船之數。陰雨之備。可得以成樣。請令廟堂。稟旨擧行矣。本縣所在常賑租。依所請使之盡分取耗。至於畿海兩道穀。實無加劃。請置之。從之。
정조 2년 · 목
領議政金尙喆啓言。當此悶旱之時。諸道曠官。最爲可悶。受由上京守令。令吏曹催促還官。陳賀差員。亦令參賀後。請當日還下去分付。從之。
정조 2년 · 강
封 園陳賀。命還宮後擧行。
정조 2년 · 목
敎曰。封。園陳賀。再明日還宮後擧行事。令禮曹知悉。
정조 2년 · 강
命都廳兪恒柱敍用。
정조 2년 · 목
右議政徐命善啓言。明日 延祐宮册印內入時。都廳不可不備。而兪恒柱方在違牌坐罷中。何以爲之乎。敎以。敍用。
정조 2년 · 강
太廟　景慕宮祭享進排不足之數。命參酌加定。別單書入。
정조 2년 · 목
戶曹判書具允鈺啓言。祔 太廟後祭享及 景慕宮祭享所用犠牲進排事。自禮曹草記允下。而典牲署牛羊猪元貢。俱爲不足於加進排之數。不可不加定之意。已爲就議於大臣矣。黑牛十首。依例卜定濟州。羊六口。生猪六十口。參酌加定。分道磨鍊。請別單書入。從之。
정조 2년 · 강
命濟州進貢灰全鰒永減。
정조 2년 · 목
敎曰。寡人御極之後。實惠尙未下究於八路。而況濟州。卽滄海之外。近因歉歲居多。民生頷顑。每一念之。若恫在已。今覽本牧狀聞。其採鰒艱辛之狀。如在目中。且曾已稔知。每欲矯弊者久矣。其在柔遠之道。宜有拯救之策。寧損御供。豈勞吾民。年例進貢灰全鰒五千五百八貼十七串內。姑減者與未減者。特爲永減。以除島民一分之弊。使奠其居焉。此蓋 先王之遺意也。以此曉諭民人。擧行形止。卽爲狀聞事。自備局分付。
정조 2년 · 강
差下備局副提調柳戇。
정조 2년 · 목
領議政金尙喆啓言。大司成柳戇。有器局可合奬用。請備局副提調差下。使之參聞廟謨。從之。敎以。此人頗有氣力。故予亦欲一番試用矣。今此奬用誠好矣。
정조 2년 · 강
命慶科庭試武科初試取人。以三百人爲定。
정조 2년 · 목
因兵曹。以慶科庭試武科初試取幾人啓稟也。
정조 2년 · 목
以金熤爲大司憲。張淀爲司諫。尹弼秉爲掌令。林道浩趙武範爲持平。徐有錬李延年爲正言。朴天衡爲校理。鄭宇淳爲副校理。李儒慶爲修撰。宋煥億爲副修撰。李濟逵爲假監役。初仕也。
정조 2년 · 목
敎曰。副提調持加減交濟湯入侍。○予曰。久旱之餘。得此甘霈。深庸欣幸。今若洽足。則移秧凡節。似不至大段愆期乎。國榮曰。不至甚晚矣。予曰。濟州灰鰒事。今日賓筵下詢諸臣。則鄭弘淳以爲。此物於國用。無甚關緊。而每於進上之來。出付貢人。以爲連次進排。故貢人輩作囊橐。以一年進排之數。較其原進上之數。進排之數。僅爲三分一。在國家實無補用。在濟民爲無限大弊。朝家若爲蠲減。則實爲大惠。予意亦以爲然。更問其內用之緊漫。欲爲停減矣。國榮曰。若不關緊。則永爲蠲減好矣。予曰。雖或有緊關之用。爲民除弊之事。烏可已乎。予曰。成龍錫傅生事何如。國榮曰。處分得當矣。
정조 2년 · 강
命罪人成龍錫減死定配。
정조 2년 · 목
刑曹啓言。觀此鄭召史原情。鳴冤之辭。雖如此。自臣曹懸斷遠獄。亦非審愼之道。請今姑置之。敎以。此獄事。究其顚末。龍錫烏可免殺人之律乎。婢夫之打殺。元無不償命之律云者。誠如獄官之言。許采雖是素有病症之人。致命旣由於龍錫。則勿論十七度與七度。忽地亂打。翌日致命。干證六人之招。如出一口。大抵悍奴叛主。實是遐土頑風。而豪鄕壓良。亦係遠方悖俗。此不按法。則後弊難防。不可以其妻屢度登聞。遽議傅生。觀其文案。其中有疑晦處。許采之被打。龍錫龜錫同時下手。旣無隨從之別。而龜錫決配。不過强而別之之意也。然則龍錫亦一例同推。不無呼冤之端。成龍錫特爲減死定配。此後所謂龍錫者。更以許★(氵+敬)等事。不敢起鬧。至於龜錫鳳錫之發配。亦屬惟輕。豈可輕易放釋。雖道臣勿置稟放之秩事。自本曹分付。
정조 2년 · 목
時至。具平天冠冕服出次。贊禮禮曹判書李景祜。前導詣版位。　英宗大王　貞聖王后神輦至祔謁位。內侍宮闈令。奉 神主安於座。　眞宗大王　孝純王后祔謁如儀。命廟司。各捧誥命及册寶。入置於案。分列如式。功臣位板。以次安於庭際。左議政宋時烈。特敎追配孝宗廟。先入於當 室功臣坐次。第十三 室配享功臣領議政金昌集崔奎瑞。左議政閔鎭遠趙文命。領議政金在魯隨後以入。還復位行四拜禮。詣盥洗位盥手。詣第一 室神位前。三上香。祼鬯奠幣。進幣瓚爵官吏曹判書李重祜。奠幣瓚爵官吏曹參議李義翊。次詣各 室神位前上番。祼鬯奠幣如儀。行初獻禮。詣第一 室神位前跪。大祝沈豊之。讀祝。次詣各 室。大祝李謙彬宋煥喆朴天衡洪明浩鄭志儉姜忱朴祐源黃昇源趙時偉嚴思晚南鶴聞。讀祝文訖。降復位。亞獻官領議政金尙喆。終獻官左議政鄭存謙。如初獻禮儀。七祀獻官趙鎭憲功臣獻官李灌。各就庭中位。行禮如儀。行飮福禮。禮畢。還入齋殿。具遠遊冠絳紗袍。乘輿出東門外降輿。乘輦由敦化門。入協陽門還內
정조 2년 · 강
御仁政殿。受賀頒赦。
정조 2년 · 목
具遠遊冠絳紗袍。乘輿至仁政殿陞座。宗親文武百官入就拜位。行四拜訖。宣敎官宣敎。○領敎文曰。哀疚尙存。中月遵常禫之制。昭穆幷祔。吉日擧大享之儀。敬率彝章。誕揚明誥。永惟 英廟之峻德。允協 列聖之顯謨。南州建宮。尊 上祖而薦蒸嘗之禮。北苑同墠。奉 三皇而展朝宗之誠。立極而百僚承刑。會歸王化。均賦而萬民蒙福。歌詠聖恩。嗟眞遊之已遐。奄喪制之甫訖。望喬山之松栢。仙駕莫攀。瞻 寢殿之豆籩。纖冠遽稅。矧我文母。配于 寧王。五紀贊治。太妃每稱純行。六歲奉訓。小子敢忘至慈。粵若 烈考之溫文。夙荷皇祖之顧愛。橋門頌齒學之慶。爭聽瑜佩之聲。　世室告繼體之休。緬仰綦綬之美。寡躬踐阼。旣叨千乘之尊。　懿號正宗。合隮 七廟之祀。維翟闈之纘柔則。亦彤管之載徽音。玉匱金箱。肇遷四阿之重屋。雀扇鳳蓋。同升九階之達鄕。乃於本年五月初二日。奉 皇祖考英宗大王。　皇祖妣貞聖王后。　皇考眞宗大王。　皇妣孝純王后。躋祔于太廟。祫饗始成。福儀孔備。位序秩秩。藹馨香之升聞。陟降洋洋。儼羹墻之復見。那堪靡逮之痛。徒切如在之誠。屬屬然猶弗勝。睠雕几而怳惚。遂遂焉若復入。奠疏勺而噓唏。禋事聿終。仍推曠蕩之典。霈澤斯布。咸被涵宥之仁。於戲。斬懸不作於賀庭。亶出愴舊之典。肪蠁幷流於寰域。可見維新之休。故玆敎示。想宜知悉。前大提學李徽之製。宣敎宣箋訖。禮畢。奉朝賀金致仁。領議政金尙喆。領府事李溵。左議政鄭存謙。右議政徐命善。進前曰。祔禮順成。賀儀又擧。臣等愴舊之中。不勝慶忭之忱矣。予曰。三年之制甫畢。今日臨殿受賀。慟隕益復如新矣。尙喆等曰。昨日終夜將事。以至天明。聖體不瑕有損孚。予曰一樣矣。乘輿還內。
정조 2년 · 강
王大妃殿下諺書敎大臣。
정조 2년 · 목
諺敎曰。未亡人冥頑苟存。以至于今。忍見祔 廟禮成。只有廓然愴痛之心而已。第於國家莫重莫大之事。言辭之支煩。有不暇顧。玆下諺敎于卿等。嗚呼。四百年 宗社之托。惟在主上一身。而春秋幾近三十。螽斯之慶。尙今晼晩。　先大王每以此晝夜憂念。卽平日所嘗仰覩者。惟俟諒闇之後。庶幾副期望之心。不幸中殿有疾恙。至於嗣續。今無可望矣。未亡人與 惠慶宮之意。專在於廣求儲嗣。爲今日主上臣子者。孰無此心乎。主上亦已諒此。特不關念。而闕內宮人。豈曰不多。主上本來之聖念。至於賤微處。不欲其有。然則卽今道理。倣古人之義理。遵我朝之故事。揀擇士族中幽閒之處子。置諸嬪御。則續 三宗血脈之道。惟在於此。卿等以爲如何。未亡人下諺敎於朝廷。還涉張大。極知不安。而其事甚大。所望甚重。故不踰今日。如是縷縷。待大殿還宮。經覽而封下。使卿等見之。嗚呼。未亡人。無以報 先王之德澤。無以答主上之誠孝。欲以此一事。爲國家億萬世根本。卿等可諒之也。
정조 2년 · 강
命中官金壽光等百官加親授。
정조 2년 · 목
敎曰。中官金壽光文鳳億。百官加親授。花陽君㰌。雲峰君杺。百官加親授。
정조 2년 · 목
吏曹。以頒敎時。有別歲抄書入之事啓稟。敎以。書入。又以居中居下。亦爲一體書入。
정조 2년 · 목
以權坪爲掌令。李舒永爲 懿陵參奉。初仕也。徽寧殿參奉金晚根吳泰詹　延福殿參奉朴禮源金履仁晚根以下。竝減下。
정조 2년 · 강
召見副提調洪國榮于誠正閣。
정조 2년 · 목
敎曰。副提調持加減交濟湯入侍。○國榮曰 王大妃殿 惠慶宮氣候若何予曰昨日以後哀毀過制 氣候尙此靡寧焦悶何言國榮曰祔 廟利成 兩殿移御臣民慶幸曷有其極予曰大禮順成雖甚萬幸而 先王儀容漸邈瞻依無所廓然之痛益切岡極國榮曰殿下今日之位卽 先王所御之位也殿下今日之民卽 先王所使之民也。履　先王之位。臨 先王之民。一動一靜。仰 法　先王之遺則。一政一令。仰述 先王之懿訓。毋替 先王之志事。則非但殿下繼述之克善。抑爲東土臣民無疆之幸。懋哉懋哉。予曰。纔畢禮制。履玆艱大。恒切凛惕。卿言甚切至。可不銘念而體驗乎。國榮曰。卽伏見 王大妃殿諺敎。則專出於爲 宗國大計。臣等不覺欽仰 聖德。殿下春秋鼎盛。而螽斯之慶尙遲。此臣等所嘗憂悶者。今承慈敎。伏聞中宮殿有疾恙之 敎。益不勝驚歎。殿下何不早使臣等。論其症情。以爲調治之道乎。予曰。病症自初有難醫之症。求嗣之道。初無可望。故無益於論症。尙未說道。深以爲憂矣。今則予年幾近三十。求嗣甚急。故 慈殿 慈宮晝夜憂念。待其制畢。有此 下敎。爲 宗社不得不仰承 慈敎。而制畢屬耳。餘哀尙存。姑不可以此等之事。發諸絲綸之聞。當更商後下敎矣。國榮曰。慈殿旣以爲 宗社大計。不踰今日。　下敎於朝廷。　聖念亶在於所係之至重。殿下雖以餘哀之未盡爲敎。獨不念 宗社之重乎。速爲下敎好矣。予曰。卿言若是懇至。當召見大臣後量處矣。國榮曰。問議於大臣後。下敎好矣。予曰。如無前例。則 慈敎雖如此。實難奉承矣。國榮曰。已例則　列朝 似多有之矣。
정조 2년 · 강
召見大臣禮判于煕政堂。領議政金尙喆。左議政鄭存謙。右議政徐命善。禮曹判書李景祜。
정조 2년 · 목
予曰。慈殿諺敎。已爲翻出乎。尙喆曰。已爲翻出持入矣。命都承旨洪國榮讀之。訖。予曰。雖以翻本見之。　辭敎誠爲懇摯矣。尙喆曰。臣等伏見 諺敎。辭旨懇惻。伏不勝驚且感矣。螽斯之慶。曾我 先大王所深望於殿下者也。亦惟我東土臣民所。仰望於殿下者也。今伏見 諺敎。中宮殿有患候。無繼緖之望爲　敎。此實　宗社安危之機也。祖宗朝亦多已行之例。而 諺敎則今日內頒布。禁婚令亦於今日下敎爲好矣。予曰。今此 慈敎。出於不得已。予亦不得自由。而 慈殿之今日 下敎。蓋欲示意於今日也。亦非時日爲急之事也。尙喆等曰。揀擇則雖或少緩。而至於禁婚令。則不可稽滯矣。予曰。此卽 宗社之大計。而係是安危之機也。若出於詩禮之家。則固爲幸焉。而亦不可率爾揀擇。尤宜十分審愼處也。尙喆曰。此是莫大之慶也。宜令廣求於簪纓之族。詩禮之家矣。予曰。年限則已有奉命於 慈殿 慈宮。而卿意則以爲限幾年爲好云乎。尙喆曰。以十五歲以上爲限則似好矣。予曰。慈殿則自十六歲至十三歲限年然後。可爲廣求之道。今於傳敎。依 慈殿限年似好矣。尙喆曰。以此限年誠好矣。予曰。　祖宗朝多有如此之前例乎。景祜曰。以近例言之。　肅廟朝丙寅年。亦有金貴人前例矣。予曰。其時則自上下 敎乎。自下陳請乎。景祜曰。其時大臣陳疏請之矣。予曰。丙寅年爲幾揀擇乎。景祜曰。爲三揀擇而時或規避。故累下 嚴敎矣。
정조 2년 · 목
敎曰。　慈敎旣甚懇至。大臣禮堂亦有所奏。求嗣之道。尤係 宗國大計。且有 列朝已行之例。當奉承 慈敎矣。至於揀擇日子。從當下敎。禁婚一節。依例擧行。年紀依 慈敎。自十六歲至十三歲處子禁婚。知委京外。
정조 2년 · 목
予曰。昨見大臣禮堂。問其前例有無。則果以 列祖已行之例陳白。且以奉承之意。縷縷懇請。故不得不姑下禁婚令。而揀擇則來月間爲之甚好故。姑未下敎矣。國榮曰。旣下禁婚令。則揀擇之過此月爲之。似甚穩當矣。予曰。揀擇後當有嘉禮之節。當設都監乎。國榮曰。此當行之事矣。予曰。予意則不欲張大。只令戶禮曹堂郞。分掌進排無妨矣。
정조 2년 · 강
命次對明日爲之。上京守令同爲入侍。
정조 2년 · 목
敎曰。次對明日爲之。內習儀相値。食後來會。又敎曰。明日次對。上京守令同爲入侍。
정조 2년 · 목
敎曰。副提調持加減交濟湯入侍。○予曰。禮曹科擧草記入來。而今番雖是大慶。增廣似涉張大。予意則以庭試擧行好矣。國榮曰。祔 廟卽大禮也。加以上 尊號進 號册禮等諸慶。連爲稠疊。今不可以庭試代行矣。予曰。次對在近。當問議於大臣後決定矣。命讀嶺南湖南雨澤狀啓。予曰。今則兩南雨澤。雖謂之洽足可也。而麥事已判歉。賑餘窮民。尤無資生之道。言念民事。誠爲罔涯。國榮曰。前頭之憂。誠不少矣。
정조 2년 · 강
點下吏兵批歲抄。
정조 2년 · 목
吏批點下。給牒三十五。敍用二十四。居中蕩滌二十三。居下蕩滌十二。○兵批點下。減等一。給牒一。敍用四。○敎曰。吏兵曹歲抄中。點下者依例捧傳旨。居中者蕩滌。下則勿論。只京下蕩滌。
정조 2년 · 강
大臣聯箚陳勉。賜批。領議政金尙喆。左議政鄭存謙。右議政徐命善。
정조 2년 · 목
箚略曰。日月流邁。　先大王三年之制已畢。聖慕愾廓。何以爲懷。於戲我 先大王。念乾惕終始于典學勤政。聖德神功之度越前古者矣。若言其要。卽不越乎奉先而敬天也。敦仁而崇儉也。愛民則若保赤子。以是爲萬世祈永之本。其壽考康寧。享國長久。以之 宗廟饗而子孫保者。豈不爲功化之推耶。今殿下體　先王貽厥之謨。繼 先王無疆之休。卽臣等期望於今日者。豈可使命哲歷年之巍烈。專美於姬周也。惟殿下。懋哉懋哉。批以。禮制已畢。儀物卽吉。廓然之餘。繼以凛愓。卿等陳戒之辭。適到此際。奉讀再三。寧不知勉。今日寡人之與卿等所相交修者。卽不負我 先王五十年志事而已。箚本庸作座右之銘。當與卿等無忘此意也。
정조 2년 · 강
命司僕一提調徐命善。勿待罪。
정조 2년 · 목
司僕寺啓言。莫重進上。不善擧行。致動嚴敎。當該郎廳爲先汰去後。令該府嚴處。當該下吏移法司。從重科治。臣惶恐待罪。敎以。此是微物。勿待罪。官員亦不必汰去矣。只下人參酌科罪宜矣。
정조 2년 · 목
予曰。卽見大臣箚子。則陳戒之事。甚是切實。踐位之初。有此嘉言。予甚欣幸。國榮曰。箚語甚懇惻。有足以感動人主矣。予曰。內習儀。當先試於㴠仁亭。都監堂上待令於賓陽門。侍衛安徐。只承旨詣閤事。注書出去分付。
정조 2년 · 강
詣㴠仁亭。行上册寶內習儀。
정조 2년 · 목
習儀訖。予曰。都監堂上入侍。予曰。　王大妃殿上册寶及陳賀。以明政殿爲之。大殿陳賀。則以仁政殿爲之。